SKRIFTLIG FORESPØRGSEL E-3758/00

af Jaime Valdivielso de Cué (PPE-DE) til Kommissionen

(4. december 2000)

Om: Skibsbygning

I går, den 24. oktober, indgav foreningen af EU-skibsværfter (CESA) en formel klage til Europa-Kommissionen over den illoyale konkurrence, som Sydkorea har stået i spidsen for i over to år. Problemet er blevet beskrevet i Europa-Kommissionens rapporter herom og i særdeleshed i rapporten af den 14. april 2000.

Hvad er der kommet ud af venskabsaftalen mellem EU og Korea?

Hvordan agter Kommissionen at støtte denne sektor, som gennem lang tid har lidt under Sydkoreas illoyale handelspraksis?

Hvordan agter den at kompensere denne sektor for den skade den har lidt?

Svar afgivet på Kommissionens vegne af Pascal Lamy

(22. januar 2001)

Den bilaterale dialog, der var indledt med Korea, førte den 22. juni 2000 til undertegnelsen af en aftale benævnt Agreed Minutes, hvori Korea indgik vigtige forpligtelser for derved at stabilisere situationen på verdensmarkedet for skibsbygning.

I sammenhæng hermed anerkendte Korea først og fremmest dette spørgsmåls politiske betydning for Fællesskabet.

Desuden anerkendte landet, at der kunne have været begået fejl i fortiden, og forpligtede sig til i fremtiden at forebygge de illoyale forretningsmetoder, der var anmeldt af Fællesskabet.

Landet anerkendte ligeledes sit ansvar som hovedaktør på verdensmarkedet og accepterede det nødvendige i en prisforhøjelse for at stabilisere situationen og nærme sig forretningsmæssigt levedygtige prisniveauer.

Denne forholdsvis positive status blev under de efterfølgende konsultationer formørket af, at der ikke blev opnået enighed om konkrete foranstaltninger til at iværksætte den bilaterale aftale, sikre overholdelsen deraf og kontrollere dens resultater.

Det er i den sammenhæng, at den europæiske industri indgav sin klage i henhold til forordningen om handelshindringer(1). Kommissionen anså klagen for gyldig, og der blev derfor officielt indledt en undersøgelse den 2. december 2000.

Endelig besluttede Kommissionen på sit møde den 29. november 2000, at hvis det ikke inden for rammerne af proceduren i henhold til forordningen om handelshindringer var muligt at opnå en tilfredsstillende løsning med Korea, kunne Kommissionen indbringe sagen for Verdenshandelsorganisationen (WTO) med henblik på at træffe foranstaltninger over for de illoyale koreanske forretningsmetoder. Desuden foreslog Kommissionen parallelt med WTO-aktionen Rådet at indføre en midlertidig forsvarsmekanisme for den periode, der var nødvendig til afslutning af handelsproceduren i WTO's regi. Denne mekanisme, som skulle gøre det muligt at støtte Fællesskabets skibsværfter, skulle koncentreres om de delmarkeder, som stod i direkte konkurrence med den illoyale konkurrence fra de koreanske værfters side.

Rådet (industri) anmodede på mødet den 5. december 2000 Kommissionen om at træffe alle mulige foranstaltninger til at bringe de koreanske forretningsmetoder til ophør og senest den 1. maj 2001 at aflægge rapport for Rådet (industri) om resultaterne af de trufne foranstaltninger.

Desuden noterede det sig Kommissionens initiativ, ifølge hvilket der pr. denne dato, dersom der ikke er indgået en tilfredsstillende aftale med Korea, skal indføres en passende midlertidig mekanisme til bekæmpelse af disse illoyale forretningsmetoder, indtil WTO-proceduren er afsluttet.

(1) Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i WTO's regi, EFT L 349 af 31.12.1994.